送趙十一弟之官南安
作者：呂本中
朝代：宋

paragraphs: 君爲千里行，我有一尊酒。
把酒持勸君，欲以爲君壽。
南安傍庾嶺，瘴癘亦時有。
德人固天相，和氣生戶牖。
斯民得安樂，如我屈伸肘。
居然變遠俗，共感賢太守。
我病居上饒，忽忽歲月久。
杜門百事廢，亦復厭奔走。
得君暫相從，感嘆成皓首。
頗念河朔時，相從誦詩否。
人生只此是，不必更抖擻。
有便即寄書，頻來問衰朽。